paragraph_text: U Lavovu je Łukasiewicz počeo raditi u ljekarni „Pod Złotą Gwiazdą“ čiji je vlasnik bio Piotr Mikolasch. Na njegovo inzistiranje, Łukasiewiczu je dozvoljeno da napusti Lavov i da se upiše na Jagielonsko sveučilište u Krakovu. Nakon nekoliko godina studiranja, uglavnom financiranoga od strane Mikolascha, Łukasiewicz je 30. srpnja 1852. godine diplomirao na Kemijskom fakultetu Sveučilišta u Beču. Dugo je bio zainteresiran za naftu kao jeftiniju inačicu za kitovsko ulje. 1853. godine zajedno sa svojim suradnikom Janom Zehom, prvi put uspio je izvršiti destilaciju čistoga kerozina iz nafte (kanadski znanstvenik Abraham Gesner prvi je destilirao kerozin iz ugljena 1846.). Dana, 31. srpnja 1853. Łukasiewicz je napravio prvu kerozinsku lampu za lokalnu bolnicu za potrebe hitnih operacija. Ovaj se datum uzima za početak moderne naftne industrije.